DA Den Europæiske Unions Tidende CE 84/271

(2004/C 84 E/0319)

SKRIFTLIG FORESPØRGSEL E-3945/03

af Marco Pannella (NI), Maurizio Turco (NI),

Marco Cappato (NI), Gianfranco Dell'Alba (NI),

Benedetto Della Vedova (NI)

og Olivier Dupuis (NI) til Kommissionen

(22. december 2003)

Om: Omdirigering af EU-midler til terrororganisationer — kontrol af støtte til Den Palæstinensiske Myndighed

Ifølge det tyske ugemagasin Stern og det britiske dagblad The Indipendent skal Det Europæiske Kontor for Bekæmpelse af Svig, OLAF, og det belgiske politi have indledt en efterforskning af formodede overførsler af EU-midler til en militant palæstinensisk gruppe, som står bag selvmordsaktioner, der har medført ofre blandt den israelske civilbefolkning. Efterforskningen skal være indledt, fordi de penge, der skulle gå til Den Palæstinensiske Myndighed tilsyneladende er blevet omdirigeret til organisationen »Al-Aqsa Martyr's Brigade« via tilknyttede organisationer i Tyskland og Belgien. Efterforskningen er tilsyneladende indledt i Aachen i Tyskland, men en organisation i Verviers i Belgien skal også være i søgelyset. Ifølge anklagen skal disse grupper have anmodet om EU-støtte til et indvandringsprojekt for derefter at have overført disse penge til Al-Aqsa, der optræder på EU's liste over forbudte terrororganisationer. Dette er bare en del af den efterforskning, de belgiske myndigheder har indledt.

Kommissionen har tilsyneladende besluttet at bevilge 80 mio. EUR om året for at hjælpe Den Palæstinensiske Myndighed med at tilbagebetale det beløb, den skylder små private virksomheder og socialtjenester, ud over de 10 mio. EUR, der er afsat til støtte for fredsprocessen.

Kan Kommissionen på baggrund af ovenstående oplyse:

— om den har kendskab til eller kan afkræfte pressens forlydender om OLAF's igangværende efterforskning og præcisere, om der er tale om den samme efterforskning, som de tyske og belgiske myndigheder har indledt?

— om den har kendskab til eller er i kontakt med de tyske og belgiske myndigheder for at høre om udviklingen i andre efterforskninger?

— om den kan præcisere, hvilke kontrolforanstaltninger den har iværksat med henblik på at sikre, at EU-støtten til Den Palæstinensiske Myndighed ikke omdirigeres til palæstinensiske terrorgrupper?

— om den kan præcisere, hvorfor de årlige bevillinger til Den Palæstinensiske Myndighed skal gå til at betale Den Palæstinensiske Myndigheds gæld til små virksomheder, og om Kommissionen har præcise oplysninger om, hvor og hvordan de penge, der indtil nu er bevilget af EU til Den Palæstinensiske Myndighed, bliver brugt?

Svar afgivet på Kommissionens vegne af Michaela Schreyer

(5. marts 2004)

Kommissionen kan oplyse de ærede medlemmer om, at OLAF ifølge oplysninger fra Det Europæiske Kontor for Bekæmpelse af Svig (OLAF) i en række tilfælde har indledt undersøgelser med henblik på at kontrollere en mistanke om mulig uretmæssig anvendelse af EU-midler, der er udbetalt som støtte til Den Palæstinensiske Myndigheds driftsbudget og til finansiering af humanitære projekter og udviklingsprojekter, som er blevet forelagt af palæstinensiske sammenslutninger og organisationer. Der er i de pågældende tilfælde tale om en intensiv og uafbrudt efterforskning.

De konstaterede forhold i forbindelse med ovennævnte undersøgelser af ikke-statslige sammenslutninger og organisationer har fået OLAF til at rapportere visse oplysninger, som ikke vedrører finansiering af terrororganisationer, til de kompetente retslige myndigheder. I den forbindelse arbejder OLAF nært sammen med medlemsstaternes retslige myndigheder og yder disse aktiv støtte.

De oplysninger, som OLAF i øjeblikket er i besiddelse af, tyder ikke på, at der er nogen forbindelse mellem ovennævnte undersøgelser eller noget bevis på, at midler, som Kommissionen har udbetalt, er blevet anvendt til at finansiere terrororganisationer, som er blevet forbudt af EU.

Den Palæstinensiske Myndighed må kæmpe med et kronisk finansieringsunderskud og har derfor måttet udskyde betalinger af socialsikringsbeløb og regninger fra private firmaer, hvilket har sat disse firmaer i en endnu vanskeligere situation og medvirket til at øge arbejdsløsheden betydeligt. EU's bevilling på 80 mio. EUR anvendes derfor til at betale de beløb, regeringen skylder den private sektor og i socialsikringsbeløb. Samtidig er denne bevilling betinget af væsentlige reformer ved Den Palæstinensiske Myndighed i form af vilkår, der er knyttet til udbetalingerne.

Kommissionen har oprettet et team for faglig bistand, der henhører under GD AIDCO, og som kontrollerer og godkender hver enkelt af de ubetalte fakturaer, inden det pågældende beløb frigives. Til dato er der i alt blevet frigivet ca. 6,0 mio. EUR ud af de 80 mio. EUR, der var planlagt i 2003. Den kontrol, der foretages af teamet for faglig bistand, verificeres yderligere af en revisor, der stilles til rådighed af et nationalt revisionsorgan i EU, idet der er indgået en ad hoc-kontrakt herom.